Príloha č. 1 k materiálu

Zmluva o spolupráci medzi bankou a riadiacim orgánom
uzatvorená podľa §§ 262 a 269 Obchodného zákonníka č. 513/1991 Zb.
 v znení neskorších predpisov

medzi

Obchodné meno:
Sídlo:
IČO:
DIČ:
Zapísaná v obchodnom registri ..........................
Štatutárny zástupca:
(ďalej len „banka“ )

a

Slovenskou republikou
v zastúpení :
Sídlo:
Osoba oprávnená konať:
Alt. I.(ďalej len „riadiaci orgán“)
Alt. II. (ďalej len „sprostredkovateľský orgán pod riadiacim orgánom a ďalej len „SO/RO“)
(pri alt. II. v celom texte sa „riadiaci orgán“ musí nahradiť „SO/RO“).

Časť I

Článok I
Definícia pojmov

Pre účely tejto zmluvy sa rozumie pod pojmom:
a)	„projekt“ -  predmet činnosti, na ktorého spolufinancovaní sa podieľa riadiaci orgán z prostriedkov štrukturálnych fondov a štátneho rozpočtu Slovenskej republiky a ktorý je na základe  zmluvy o poskytnutí nenávratnej finančnej pomoci, uzatvorenej medzi riadiacim orgánom a príjemcom pomoci povinný realizovať príjemca pomoci.
b)	„štrukturálne fondy“ - nástroje štrukturálnej politiky Európskej únie využívané na dosiahnutie jej cieľov. K štrukturálnym fondom patrí Európsky fond regionálneho rozvoja, Európsky sociálny fond ,  Európsky poľnohospodársky, usmerňovací a záručný fond  a Finančný nástroj pre riadenie rybolovu .
c)	„riadiaci orgán“- orgán poverený vládou Slovenskej republiky  pre účely riadenia podpory zo štrukturálnych fondov. Pre každý operačný program, Jednotný programový dokument a Iniciatívu  Európskeho Spoločenstva  je poverený príslušný riadiaci orgán. V prípade tejto zmluvy je príslušným riadiacim orgánom ten, ktorý podpísal túto zmluvu, resp. v ktorého zastúpení podpísal túto  zmluvu príslušný sprostredkovateľský orgán poverený  riadiacim orgánom. 
d)	„sprostredkovateľský orgán  poverený riadiacim orgánom“ - poverený verejný orgán alebo poverená právnická osoba konajúca vo vlastnom mene na zodpovednosť príslušného riadiaceho orgánu, alebo vykonávajúca úlohy v mene príslušného riadiaceho orgánu. Na sprostredkovateľský orgán poverený riadiacim orgánom sú úlohy delegované formou splnomocnenia o delegovaní právomoci riadiaceho orgánu v súlade s § 13a, odsek 4 zákona 351/2004 Z. z., ktorým sa mení a dopĺňa zákon č. 503/2001 Z. z. o podpore regionálneho rozvoja a o zmene a doplnení niektorých zákonov. Definovanie a rozsah úloh a právomocí, ktorými riadiaci orgán splnomocňuje svoj(e) sprostredkovateľský(é) orgán(y), je v  kompetencii príslušného riadiaceho orgánu. 
e)	„príjemca pomoci“ – orgán, organizácia, právnická osoba, fyzická osoba alebo administratívna jednotka, ktorej riadiaci orgán alebo sprostredkovateľský orgán poverený riadiacim orgánom poskytuje prostriedky zo štrukturálnych fondov a štátneho rozpočtu s cieľom spolufinancovania realizácie projektu najmä podľa  schém štátnej pomoci. 
f)	„konečný prijímateľ“ – orgán, organizácia, právnická osoba, fyzická osoba alebo administratívna jednotka, ktorej sú za účelom realizácie projektu poskytované prostriedky štátneho rozpočtu, určené na spolufinancovanie a prostriedky zo štrukturálnych fondov mimo pravidiel štátnej pomoci. 
g)	„klient banky“ – pre účely tejto zmluvy je klientom banky „príjemca pomoci“ alebo „konečný prijímateľ“, ktorému banka poskytuje na základe zmluvy o úvere úver, resp. inú formu financovania za účelom spolufinancovania/predfinancovania realizácie projektu. 
h)	„monitorovanie“ - proces pravidelnej kontroly účel čerpania finančných prostriedkov poskytnutých v zmysle zmluvy o poskytnutí nenávratného finančného príspevku  a overovanie oprávnenosti nákladov
i)	„kontrola“ - súhrn činností, ktorými sa v súlade so zákonom č. 502/2001 Z. z. o finančnej kontrole a vnútornom audite v znení neskorších predpisov overuje splnenie podmienok na poskytnutie prostriedkov štátneho rozpočtu určených na spolufinancovanie a prostriedkov zo štrukturálnych fondov a dodržiavanie všeobecne záväzných právnych predpisov pri hospodárení s týmito prostriedkami. 
j)	„iregularita“ - akékoľvek porušenie všeobecne záväzných právnych predpisov, ktorého dôsledkom došlo, alebo mohlo dôjsť k poškodeniu všeobecného rozpočtu Európskej únie alebo rozpočtov spravovaných Európskou úniou a to buď znížením alebo stratou príjmov z vlastných zdrojov vyberaných v mene Európskej únie alebo formou neoprávneného výdavku.
k)	„platobný orgán“ – orgán menovaný členským štátom pre účely vypracovania a predkladania žiadostí o platby, prijímania platieb od Európskej komisie. V podmienkach Slovenskej republiky plní úlohy platobného orgánu   organizačná zložka Ministerstva financií SR – odbor platobného orgánu pre štrukturálne fondy EÚ. Vo vzťahu k Štátnej pokladnici vystupuje  platobný orgán v mene Ministerstva financií SR ako klienta Štátnej pokladnice. 
l)	„platobná jednotka“ - organizačná zložka riadiaceho orgánu alebo sprostredkovateľského orgánu povereného riadiacim orgánom  zodpovedná za prevod prostriedkov zo štrukturálnych fondov a  štátneho rozpočtu,  určených  na spolufinancovanie príjemcov pomoci tejto časti na základe vykonania predbežnej finančnej kontroly pred platbou. 
m)	„nenávratný finančný príspevok“ - je suma prostriedkov poskytnutých  príjemcovi pomoci zo štátneho rozpočtu a štrukturálnych fondov v zmysle § 5 ods. 1 písm. k) a § 5 ods. 2 zákona č. 303/1995 Z. z. o rozpočtových pravidlách v znení neskorších predpisov  podľa podmienok  zmluvy o poskytnutí nenávratného finančného príspevku.  
n)	„zmluva o úvere“ – zmluva uzatvorená medzi klientom a bankou, predmetom ktorej je poskytnutie úveru bankou klientovi za účelom realizácie projektu alebo za účelom prefinancovania projektu.
 
Článok II
Predmet zmluvy 

1.	Predmetom tejto zmluvy je vymedzenie povinností banky a riadiaceho orgánu pri  výmene informácií, ktoré sa týkajú schválenia  úveru a podpísania zmluvy o úvere medzi bankou a klientom banky a schválenia  nenávratného finančného príspevku zo štrukturálnych fondov a štátneho rozpočtu a uzatvorenia zmluvy o poskytnutí nenávratného finančného príspevku medzi riadiacim orgánom a konečným prijímateľom/príjemcom pomoci na realizáciu takého projektu, na ktorý mu bol poskytnutý úver z banky. 
 
2.	Predmetom tejto zmluvy je aj vymedzenie postupu  riadiaceho orgánu a banky pri vzájomnom poskytovaní informácií o tých zmenách, ktoré nastali počas platnosti zmluvy o poskytnutí nenávratného finančného príspevku alebo zmluvy o úvere  a ktoré môžu ovplyvniť plnenie podmienok týchto zmlúv, resp. spôsobia odstúpenie od zmluvy o poskytnutí nenávratného finančného príspevku zo strany riadiaceho orgánu alebo zmluvy o úvere zo strany banky alebo vyhlásenie predčasnej splatnosti zo strany banky. 

3.	Predmetom tejto zmluvy je aj určenie spoločného postupu banky a riadiaceho orgánu pri zriadení záložného práva k majetku konečného prijímateľa/príjemcu pomoci nadobudnutého z nenávratného finančného príspevku a  úveru za účelom zabezpečenia svojich pohľadávok a  určenie  mechanizmu rozdelenia výťažku v prípade výkonu  záložného práva na majetok nadobudnutý alebo zhodnotený z nenávratného finančného príspevku a úverom z banky.  

Časť II
Povinnosti riadiaceho orgánu a banky pri poskytovaní informácii 
a ich vzájomnej výmeny 

Článok 1
 Povinnosti riadiaceho orgánu a banky pred schválením príspevku, uzatvorením  zmluvy o poskytnutí príspevku a pred schválením úveru a uzatvorením úverovej zmluvy

1)	Riadiaci orgán je povinný zaslať banke v lehote do 10 kalendárnych dní odo dňa nadobudnutia účinnosti tejto zmluvy aktuálny Doplnok programu schválený Monitorovacím výborom a schémy štátnej pomoci, ktorých je riadiaci orgán poskytovateľom alebo vykonávateľom a ktoré boli zverejnené v Obchodnom vestníku. V prípade, ak dôjde k zmene, doplneniu  alebo inej úprave v uvedených dokumentoch, riadiaci orgán je povinný písomne informovať banku o tejto skutočnosti v lehote do 10 kalendárnych dní odo dňa schválenia zmeny, doplnenia  alebo inej úpravy vecne príslušnými orgánmi. 
 
2)	Riadiaci orgán je povinný v deň zverejnenia výzvy na predkladanie projektov informovať  banku o jej zverejnení. V prípade, ak dôjde k zmene, doplneniu  alebo inej úprave v zverejnenej výzve predovšetkým v otázke oprávnených príjemcov pomoci, oprávnených aktivitách, oprávnených nákladov, zmeny termínu na predkladanie projektov, riadiaci orgán informuje banku súbežne s tým, ako je táto zmena,  doplnenie alebo iná úprava zverejnená. 

3)	Banka sa zaväzuje pri vydávaní nezáväzného/záväzného úverového prísľubu používať vzory týchto prísľubov podľa prílohy č. 1 a 2 tejto zmluvy. Banka je oprávnená využiť formu zmluvy o úvere namiesto záväzného úverového prísľubu.

4)	Riadiaci orgán sa zaväzuje, že v zmluve o poskytnutí nenávratného finančného príspevku s konečným prijímateľom/príjemcom pomoci  uloží povinnosť konečnému prijímateľovi/príjemcovi pomoci predložiť banke originál alebo úradne osvedčenú kópiu zmluvu o poskytnutí nenávratného finančného príspevku s úradne osvedčenými podpismi do 10 kalendárnych dní odo dňa nadobudnutia účinnosti  zmluvy o poskytnutí nenávratného finančného príspevku. Táto povinnosť sa vzťahuje aj na predloženie dodatku k zmluve o poskytnutí nenávratného finančného príspevku.  

5)	Banka sa zaväzuje, že v zmluve o úvere s klientom banky uloží povinnosť klientovi banky predložiť riadiacemu orgánu originál alebo úradne osvedčenú kópiu zmluvy  o úvere do 10 kalendárnych dní odo dňa nadobudnutia účinnosti tejto zmluvy.  Táto povinnosť sa vzťahuje aj na predloženie dodatku k zmluve o úvere. 

6.	Riadiaci orgán je povinný na základe písomnej požiadavky banky v lehote do 10 kalendárnych dní poskytnúť presné a úplné informácie, ktoré nie sú predmetom obchodného a služobného tajomstva vrátane výkladu Doplnku programu, schém štátnej pomoci a obsahu výzvy na predkladanie projektov zverejnenej riadiacim orgánom. Okruh informácií  je zameraný na definovanie oprávnených konečných prijímateľov/príjemcov pomoci, oprávnené aktivity, oprávnené náklady,  stanovenie finančných limitov pre poskytnutie nenávratného finančného príspevku, maximálnu dĺžku financovania a  realizácie projektu.  Kópiu záväzného výkladu riadiaci orgán zašle Asociácii bánk Slovenska. Riadiaci orgán sa zaväzuje zabezpečiť v zmluve o poskytnutí nenávratného finančného príspevku súhlas konečného prijímateľa/príjemcu pomoci s poskytnutím akýchkoľvek informácií týkajúcich sa zmluvy o poskytnutí nenávratného finančného príspevku, resp. iných zmlúv, ktoré uzatvorí riadiaci orgán s konečným prijímateľom/príjemcom pomoci v súvislosti s projektom a zmluvou o poskytnutí nenávratného finančného príspevku zo strany riadiaceho orgánu banke.

7.	Banka sa zaväzuje zabezpečiť v zmluve o úvere súhlas klienta s poskytnutím akýchkoľvek informácií týkajúcich sa zmluvy o úvere, resp. iných zmlúv, ktoré uzatvorí banka s  klientom v súvislosti s projektom a zmluvou o úvere zo strany  banky riadiacemu orgánu.

Článok 2 
Povinnosti riadiaceho orgánu a banky počas platnosti zmluvy  o poskytnutí príspevku a zmluvy o úvere

1.	Na základe písomnej žiadosti banky riadiaci orgán písomne v lehote do 10 kalendárnych dní oboznámi banku o spôsobe a mechanizme preplácania oprávnených  nákladov a určenia lehoty na preplácanie oprávnených nákladov prostredníctvom Platobného orgánu, resp.  Platobných jednotiek. Riadiaci orgán nezodpovedá za omeškanie platieb, ktoré nastali bez jeho zavinenia. O zmenách  v spôsobe a mechanizme preplácania a zmenách lehôt na preplácanie Riadiaci orgán prostredníctvom Platobného orgánu alebo Platobnej jednotky bude písomne informovať Banku do15 kalendárnych dní odo dňa  prijatia zmeny. 

2.	Riadiaci orgán je povinný zabezpečiť totožnosť číselného označenia účtu klienta banky uvedenom v zmluve o úvere (účtu, na ktorý bude poukázané čerpanie úveru) s číslom účtu konečného prijímateľa/príjemcu pomoci uvedenom v  zmluve o poskytnutí nenávratného finančného príspevku a so  žiadosťou  o platbu zo strany konečného prijímateľa/príjemcu pomoci odo dňa podpísania  zmluvy o úvere,  pričom bez písomného súhlasu banky nemôže dôjsť k zmene čísla tohto účtu.

3.	Riadiaci orgán bude písomne informovať banku o termíne vykonania monitorovacej návštevy u konečného prijímateľa/príjemcu pomoci v dostatočnom časovom predstihu, najmenej však 5 kalendárnych dní pred termínom vykonania monitorovacej návštevy. Na monitorovacej návšteve u konečného prijímateľa/príjemcu pomoci sa môže zúčastniť aj zástupca(ovia) banky, ak o tom banka bude informovať riadiaci orgán najneskôr deň pred výkonom monitorovacej návštevy. 

4.	Banka bude písomne informovať riadiaci orgán o termíne vykonania kontroly plnenia podmienok zmluvy o úvere a zmlúv s ňou súvisiacich u  klienta banky  v dostatočnom časovom predstihu, najmenej však 5 kalendárnych dní pred termínom vykonania kontroly plnenia podmienok zmluvy o úvere a zmlúv s ňou súvisiacich. Na tejto kontrole u klienta banky sa môže(u) zúčastniť aj zástupca(ovia) riadiaceho orgánu, ak o tom riadiaci orgán bude informovať banku najneskôr deň pred výkonom kontroly.

5.	Banka je povinná informovať riadiaci orgán o skutočnostiach vyplývajúcich z analýzy ekonomickej situácie klienta banky,  ktoré by viedli k zatriedeniu pohľadávky banky z tohto úveru do triedy neštandardných pohľadávok v zmysle príslušného opatrenia Národnej banky Slovenska, a to do 10 kalendárnych dní odo dňa keď sa o nich banka dozvedela.

6.	Riadiaci orgán  sa zaväzuje informovať banku o:

-	porušení podmienok zmluvy o poskytnutí nenávratného finančného príspevku zo 	strany príjemcu pomoci a márnom uplynutí lehoty stanovenej príjemcovi pomoci na odstránenie zistených porušení podmienok zmluvy o poskytnutí nenávratného finančného príspevku do 7 kalendárnych dní po márnom uplynutí lehoty
-	pozastavení refundácie vynaložených výdavkov príjemcovi pomoci do 5 kalendárnych dní odo dňa oznámenia  riadiaceho orgánu o pozastavení refundácie 
-	odstúpení riadiaceho orgánu od zmluvy o poskytnutí nenávratného finančného príspevku s  príjemcom pomoci a o dôvodoch odstúpenia od zmluvy o poskytnutí nenávratného finančného príspevku do troch kalendárnych dní odo dňa odstúpenia
-	o porušení rozpočtovej disciplíny v zmysle príslušných ustanovení zákona o rozpočtových pravidlách. riadiaci orgán informuje o tejto skutočnosti  banku v súlade s vydanou „správou o výsledku následnej finančnej kontroly“ do 3 kalendárnych dní odo dňa nadobudnutia právoplatnosti rozhodnutia vydaného v správnom konaní.

7.	Banka sa zaväzuje informovať riadiaci orgán o :
-	akomkoľvek porušení podmienok zmluvy o úvere, ktoré sú rozhodujúce pre pozastavenie poskytovania úveru alebo zmenu splátkového kalendára do 7 kalendárnych dní odo dňa kedy sa to banka dozvedela
-	odstúpení banky od zmluvy o úvere a o dôvodoch odstúpenia od zmluvy o úvere do troch kalendárnych dní odo dňa odstúpenia.

8.	V prípade, ak počas platnosti zmluvy o poskytnutí nenávratného finančného príspevku alebo zmluvy o úvere  dôjde k schváleniu dodatku k týmto zmluvám, riadiaci orgán a banka sú povinné sa vzájomne informovať v lehote do 10 kalendárnych dní od uzatvorenia takýchto dodatkov.

9.	Banka je povinná oznámiť riadiacemu orgánu porušenie zmluvy o úvere uzavretej s klientom, ktoré má za následok speňaženie zálohu zo strany banky do 3 kalendárnych dní odo dňa, keď  sa o tejto skutočnosti dozvedela.

Časť III.
Záložné právo
 
Článok 1

1.	Banka a riadiaci orgán sú oprávnení samostatnými zmluvami zriadiť záložné právo na majetok konečného prijímateľa/príjemcu pomoci čiastočne nadobudnutý z nenávratného finančného príspevku a z úveru za účelom zabezpečenia svojich pohľadávok. Na majetku konečného prijímateľa/príjemcu pomoci, na ktorý je takto zriadené záložné právo, nesmie viaznuť skôr vzniknuté záložné právo, s výnimkou záložného práva, ktoré bolo zriadené v prospech banky.
 
2.	Banka zriadi záložné právo ako prednostný záložný veriteľ do výšky podľa článku 2 ods. 4 tejto časti. Riadiaci orgán zriadi záložné právo ako záložný veriteľ na druhom mieste. Banka si môže zriadiť záložné právo v ďalšom poradí. 

3.	Banka je oprávnená zabezpečiť záložným právom na majetok uvedený v tejto časti, článku 1, odsek 1 iba takú svoju pohľadávku, ktorá súvisí so spolufinancovaním projektu PP/KP, na ktorý bol poskytnutý nenávratný finančný príspevok. 
 
Článok 2

1.	Riadiaci orgán zabezpečí zapracovanie ustanovenia do zmluvy o poskytnutí nenávratného finančného príspevku  uzavretej s konečným prijímateľom/príjemcom pomoci podľa ktorého také porušenie zmluvy o úvere medzi klientom banky a bankou zo strany klienta banky  má za následok speňaženie zálohu podľa článku 1 časti III.  je zároveň porušením rozpočtovej disciplíny a porušením zmluvy o poskytnutí nenávratného finančného príspevku.
 
2.	Banka zabezpečí zapracovanie takého ustanovenia do zmluvy o úvere  uzavretej s klientom, na ktorého základe banka odstúpi od úverovej zmluvy, vypovie úverovú zmluvu alebo vyhlási predčasnú splatnosť úveru poskytnutého klientovi na základe zmluvy o úvere v prípade, ak  klient poruší zmluvu o poskytnutí nenávratného finančného príspevku alebo rozpočtovú disciplínu v zmysle platných právnych predpisov. 

3.	Riadiaci orgán zabezpečí zapracovanie ustanovenia do zmluvy o poskytnutí nenávratného finančného príspevku  uzavretej s konečným prijímateľom/príjemcom pomoci, podľa ktorého konečný prijímateľ/príjemca pomoci nesmie záloh opätovne zaťažiť záložným právom v prospech tretej osoby. Porušenie tohto ustanovenia znamená porušenie rozpočtovej disciplíny. Toto ustanovenie sa nevzťahuje na zriadenie záložného práva v prospech tej banky, ktorá na realizáciu projektu poskytuje svojmu klientovi úver a má s riadiacim orgánom uzatvorenú zmluvu o spolupráci. V prípade, ak je úverovou bankou iná banka ako tá, ktorá uzatvorila s riadiacim orgánom túto zmluvu o spolupráci, riadiaci orgán v zmluve o nenávratný finančný príspevok zabezpečí záväzok  pre konečného prijímateľa/príjemcu pomoci zákazu zriaďovania záložného práva pre akúkoľvek osobu s výnimkou štátu/riadiaceho orgánu. 

4.	Banka v záložných zmluvách zriaďujúcich záložné právo na majetok uvedený v čl. 1, bod 1 tejto časti zmluvy zabezpečí svoju pohľadávku s príslušenstvom do takej výšky, ktorá zodpovedá časti z výťažku, určenej pomerom pohľadávky Banky spolu s príslušenstvom bez úrokov z omeškania a bez zmluvnej pokuty k súčtu pohľadávky Banky spolu s  príslušenstvom bez úrokov z omeškania a bez zmluvnej pokuty a pohľadávky štátu spolu s príslušenstvom  bez sankčných poplatkov. 
Riadiaci orgán v záložných zmluvách zriaďujúcich záložné právo na majetok uvedený v čl. 1, bod 1 tejto časti zmluvy zabezpečí svoju pohľadávku spolu s príslušenstvom do takej výšky, ktorá zodpovedá časti z výťažku určenej pomerom pohľadávky štátu spolu s príslušenstvom bez sankčných poplatkov k súčtu pohľadávky štátu spolu s príslušenstvom bez sankčných poplatkov a pohľadávky banky spolu s príslušenstvom bez úrokov z omeškania a bez zmluvnej pokuty. Dňom rozhodným pre určenie výšky pohľadávky RO je deň porušenia rozpočtovej disciplíny. Dňom rozhodným pre určenie výšky pohľadávky banky je deň porušenia úverovej zmluvy. 

5.	Banka je povinná zdržať sa výkonu záložného práva po dobu 60 dní od doručenia oznámenia podľa bodu 9, článku 2 časti 2 tejto zmluvy o porušení zmluvy o úvere uzavretej s klientom, ktoré má za následok speňaženie zálohu. Ak rozhodnutie príslušného Riadiaceho orgánu o porušení rozpočtovej disciplíny nadobudne právoplatnosť pred uplynutím tejto doby, Banka je oprávnená realizovať  záložné právo v okamihu nadobudnutia právoplatnosti tohto rozhodnutia.

Článok 3

1.	Pri výkone realizácie záložného práva bude banka a riadiaci orgán postupovať s odbornou starostlivosťou.
2.	Zmluvné strany sú oprávnené vymáhať zostatok svojich neuspokojených  pohľadávok aj iným spôsobom.

Časť IV
Záverečné ustanovenia

1.	Táto zmluva nadobúda platnosť a účinnosť dňom podpisu oprávnenými zástupcami obidvoch zmluvných strán.

2.	Táto zmluvy je vyhotovená v štyroch rovnopisoch, obe zmluvné strany obdržia po dvoch rovnopisoch.

3.	Táto zmluva je uzatvorená na dobu neurčitú. Vypovedať ju môže ktorákoľvek zo zmluvných strán, a  to aj bez uvedenia dôvodu. Výpovedná doba je 1-mesačná, a začína plynúť prvým dňom mesiaca, nasledujúcom po preukázateľnom odoslaní výpovede druhej zmluvnej strane.

4.	Zmluvné strany prehlasujú, že si obsah tejto zmluvy riadne prečítali, porozumeli jej obsahu, že túto zmluvu neuzatvorili v tiesni a za nápadne nevýhodných podmienok, na znak čoho ju podpisujú.

5.	Osoby podpisujúce túto zmluvu prehlasujú, že sú oprávnené konať v mene zmluvných strán.

V Bratislave,  dňa ...........

		..................................						...............................             
                                     banka							     riadiaci orgán

Príloha:  Príloha č.1  - vzor  nezáväzného úverového prísľubu 
               Príloha č.2 - vzor  záväzného úverového  prísľubu

Príloha č.1 k zmluve o spolupráci
 vzor  nezáväzného úverového prísľubu

Nezáväzný úverový prísľub

Banka ......... so sídlom.....................IČO............
( ďalej len „banka“ )
v zastúpení..............

týmto vyhlasuje, že je pripravená  svojmu klientovi

FO
Obchodné meno:...................
Meno a priezvisko:................
Bydlisko a miesto podnikania:...................
IČO: ..............
DIČ ................
R.č.: ...............
Zapísaný v ..............registri Okresného úradu............č. zápisu.......
Odbor živnostenský podľa Výpisu č..... zo dňa ....
( ďalej len „klient“ )
v mene  ktorého konajú.........
Číslo b.ú.

PO
„Obchodné meno“ so sídlom.................IČO.........
( ďalej len „klient“ )
v zastúpení.................

poskytnúť úver vo výške ........................ za účelom spolufinancovania projektu podporovaného zo štrukturálnych fondov Európskej únie s  názvom ...................................

Banka uskutočnila predbežnú analýzu klienta a predbežne posúdila projekt z hľadiska jeho zdrojovej vybilancovanosti a predpokladanej návratnosti a na základe týchto výsledkov je pripravená spolufinancovať vyššie uvedený projekt klienta po predložení prehlásenia príslušného riadiaceho orgánu o schválení nenávratného finančného príspevku zo zdrojov EÚ a v požadovanej výške vstúpi „banka“ do procesu prípravy financovania projektu. 

Úver bude bankou poskytnutý len za predpokladu, že zo strany klienta budú splnené  všetky podmienky, ktoré budú stanovené a schválené príslušnými útvarmi banky potrebné na poskytnutie úveru.

Tento nezáväzný úverový prísľub banka vyhlasuje na základe písomnej žiadosti klienta zo dňa....................., ktorú klient banke doručil. Vyhlásením a vystavením tohto úverového prísľubu nevznikajú banke žiadne záväzky vo vzťahu voči klientovi, čo klient v plnom rozsahu akceptuje. 

Dátum ..........................

....................................                                                               
              banka							 					 	     

     Príloha č.2 - k zmluve o spolupráci 
vzor  záväzného úverového  prísľubu

Záväzný úverový prísľub

Banka ......... so sídlom.....................IČO............
( ďalej len „banka“ )
v zastúpení..............

týmto potvrdzuje a vyhlasuje , že žiadosť klienta:

FO
Obchodné meno:...................
Meno a priezvisko:................
Bydlisko a miesto podnikania:...................
IČO: ..............
DIČ ................
R.č.: ...............
Zapísaný v ..............registri Okresného úradu............č. zápisu.......
Odbor živnostenský podľa Výpisu č..... zo dňa ....
( ďalej len „klient“ )
za ktorého konajú.........
Číslo b.ú.

PO
„Obchodné meno“ so sídlom.................IČO.........
( ďalej len „klient“ )
v zastúpení.................

zo dňa.................. o poskytnutie úveru vo výške ........................na účely spolufinancovania projektu ..................................................................................................................... ( presná identifikácia projektu v zmysle potvrdenia o schválení projektu ) podporovaného zo štrukturálnych fondov Európskej únie,

bola dňa ...............schválená. Banka je preto pripravená poskytnúť označenému klientovi ...............................úver za podmienky doručenia potvrdenia o schválení NFP. ( prípadne doplniť niektoré podmienky, ktoré budú vyplývať z potvrdenia o schválení projektu/rozhodnutia o schválení NFP, ktoré budú spoločné pre všetky banky ) pričom ďalšie podmienky, za ktorých bude predmetný úver klientovi poskytnutý budú upravené v samostatnej zmluve o úvere.

Vyhlásením a vystavením tohto úverového prísľubu vzniká banke záväzok poskytnúť označenému klientovi úver, ak bude klientom doručené potvrdenie o schválení NFP, ak sa banka a klient dohodnú na konečnom znení zmluvy o úvere a ak sa počas prípravy spolufinancovania  nevyskytnú žiadne závažné okolnosti, ktoré by podľa názoru banky mohli viesť k zhoršeniu ekonomickej situácie klienta a tým k ohrozeniu schopnosti klienta plniť záväzky z pripravovaného úverového vzťahu s bankou. 

Dátum.............................

.....................................  				
         banka							 	     

Príloha č.3 - k zmluve o spolupráci 
výpočet pomeru uspokojenia výťažku

Výpočet výšky uspokojenia pohľadávok RO a banky

Vzájomný pomer uspokojenia pohľadávky RO a banky stanovený zmluvou o spolupráci je nasledovný:

Z= Up+Ns
pričom 
Z= vyčíslená suma pohľadávky RO a banky
Úp= úverová pohľadávka s príslušenstvom bez zmluvnej pokuty a úrokov z omeškania
Ns= pohľadávka RO spolu s príslušenstvom bez sankčných poplatkov

B= Úp/Z x výťažok
S=  Ns/Z x výťažok 

pričom
B= výška uspokojenia pohľadávky banky
S= výška uspokojenia pohľadávky RO